**ไทยแลนด์ แล็บ อินเตอร์เนชั่นแนล 2017 ก้าวสู่ศูนย์กลางการค้าเทคโนโลยีห้องปฏิบัติการอาเซียน**

**ขนสุดยอดนวัตกรรมและเครื่องมือล่าสุดเปิดตัวกว่า 1,300 แบรนด์ จาก 330 บริษัทจากทั่วโลก**

6 กันยายน 2560 – กรุงเทพ ประเทศไทย

ตอบรับนโนบาย 4.0 ของภาครัฐบาลไทย ในยุคดิจิตอล ภาครัฐพยายามผลักดันให้ทุกธุรกิจ ทุกอุตสาหกรรมในประเทศไทยมีการนำเทคโนโลยีและนวัตกรรมใหม่ๆ เข้ามาประยุกต์และพัฒนาขีดความสามารถของการดำเนินธุรกิจให้ทัดเทียมมาตรฐานระดับสากล งานไทยแลนด์ แล็บ อินเตอร์เนชั่นแนล 2017 จึงเป็นงานที่ตอบโจทย์ของนโยบายรัฐได้อย่างสมบูรณ์ ด้วยนโนบายของผู้จัดที่มุ่งพัฒนาให้ประเทศไทยเป็นศูนย์กลางการค้าด้านเครื่องมือ เทคโนโลยี และงานประชุมนานาชาติ สำหรับอุตสาหกรรมเครื่องมือห้องปฏิบัติการ ชีววิทยา และการลงทุนด้านไบโอเทคโนโลยีผ่านงานในครั้งนี้ ไฮไลท์ของปีนี้คือ การนำสุดยอดผลิตภัณฑ์จาก 30 ประเทศทั่วโลก มากกว่า 1,300 แบรนด์ โดย 330 ผู้ประกอบการชั้นนำมาจัดแสดงบูท พร้อมผู้เชี่ยวชาญมาสาธิตการใช้งานเทคโนโลยีล้ำสมัยอย่างเจาะลึก บนพื้นที่การจัดงานกว่า 10,720 ตร.ม. ภายในงานแบ่งเป็น 4 ส่วน ได้แก่ ส่วนแสดงเทคโนโลยีและเครื่องมือสำหรับห้องปฏิบัติการ, ศูนย์รวมธุรกิจด้านชีววิทยาและการลงทุนด้านไบโอเทคโนโลยี ตลอดจนความปลอดภัยของห้องปฏิบัติการ และ ธุรกิจด้านสารเคมีต่างๆ สำหรับทุกงานวิจัยห้องปฏิบัติการ โดยครอบคลุมทั้งอุตสาหกรรมไม่ว่าจะเป็นการแพทย์ วิทยาศาสตร์ งานวิจัย วิทยาศาสาตร์สุขภาพ สิ่งแวดล้อม การตรวจสอบคุณภาพ ตลอดจนที่ปรึกษาการบริการด้านห้องปฏิบัติการสำหรับทุกธุรกิจ พร้อมด้วยงานประชุมวิชาการในหัวข้อที่น่าสนใจกว่า 200 หัวข้อ จาก 160 วิทยาการรับเชิญที่เดินทางมาแบ่งปันองค์ความรู้ให้ผู้ที่สนใจโดยเฉพาะ

งาน ไทยแลนด์ แล็บ อินเตอร์เนชั่นแนล 2017 เปิดอย่างเป็นทางการแล้ว ในวันที่ 6 กันยายน 2560 โดยได้รับเกียรติจากแขกผู้มีเกียรติในอุตสาหกรรมมากมายมาร่วมแสดงความยินดีและแบ่งปันข้อมูลของตลาดระดับเอเชียแบบเจาะลึก นำโดย คุณธีรยุทธ์ ลีลาขจรกิจ ผู้อำนวยการสายงานวิทยาศาสตร์และเทคโนโลยี บริษัท วีเอ็นยู เอ็กซิบิชั่นส์ เอเชีย แปซิฟิค จำกัด กล่างรายงานวัตถุประสงค์การจัดงาน ร่วมด้วย ดร. อุดม ชนะสิทธิ์ นายกสมาคมการค้าวิทยาศาสตร์และเทคโนโลยี, คุณจิรุตถ์ อิศรางกูร ณ อยุธยา ผู้อำนวยการ สำนักงานส่งเสริมการจัดประชุมและนิทรรศการ (องค์การมหาชน), ดร. นเรศ ดำรงชัย ผู้อำนวยการ ศูนย์ความเป็นเลิศด้านชีววิทยาศาสตร์ (องค์การมหาชน) และ ดร.สุทธิเวช ต.แสงจันทร์ อธิบดีกรมวิทยาศาสตร์บริการ กรมวิทยาศาสตร์บริการ กระทรวงวิทยาศาสตร์และเทคโนโลยี ร่วมกล่าวเปิดงานอย่างเป็นทางการ โดยงานแสดงสินค้าด้านเทคโนโลยีและเครื่องมือสำหรับห้องปฏิบัติการ หรือ ไทยแลนด์ แล็บ อินเตอร์เนชั่นแนล 2017 จะจัดต่อเนื่องระหว่างวันที่ 6-8 กันยายน 2560 ณ EH101-102 ไบเทค กรุงเทพ เวลา 10.00-17.00 น.

**ดร.สุทธิเวช ต.แสงจันทร์ อธิบดีกรมวิทยาศาสตร์บริการ กรมวิทยาศาสตร์บริการ กระทรวงวิทยาศาสตร์และเทคโนโลยี** กล่าวเปิดงานและชี้แจ้งนโยบายภาครัฐ โดยกล่าวว่า “ไทยได้กำหนดนโยบายผลักดันเศรษฐกิจของประเทศด้วยนวัตกรรมผ่านการวิจัยและพัฒนา อุตสาหกรรม 4.0 เป็นหนึ่งในเป้าหมายแรงกล้าของเรา รัฐบาลได้ริเริ่มโครงการหลายโครงการเพื่อสนับสนุนนโยบายเช่น โครงการเขตนวัตกรรมระเบียงเศรษฐกิจภาคตะวันออก (EECi) โครงการเมืองนวัตกรรมอาหาร โครงการคูปองนวัตกรรม โครงการประกวดนวัตกรรมและการประดิษฐ์ โครงการส่งเสริมบุคคลากร Talent Mobility และการยกเว้นภาษี 300% สำหรับการใช้จ่ายด้าน R & D โครงการเหล่านี้มีเป้าหมายเพื่อดึงดูดการลงทุนให้มากขึ้นในการวิจัยและพัฒนาในส่วนเป้าหมายที่เรียกว่า S-curve ซึ่งรวมถึงภาคเทคโนโลยีชีวภาพและชีววิทยาศาสตร์ ด้วยเหตุนี้จึงจำเป็นต้องใช้เครื่องมือที่ทันสมัยในห้องปฏิบัติการเพื่อพัฒนาและผลักดันให้ไทยเป็นประเทศที่ขับเคลื่อนด้วยนวัตกรรมใหม่ ๆ

งาน ไทยแลนด์ แล็บ อินเตอร์เนชั่นแนล 2017 แสดงถึงศักยภาพของไทยในการเป็นประเทศชั้นนำด้านอุปกรณ์วิเคราะห์และห้องปฏิบัติการในภูมิภาค งานนี้มีผู้ชำนาญการและผู้เชี่ยวชาญพร้อมนำเสนอโซลูชั่นล่าสุดสำหรับห้องปฏิบัติการ นอกจากนี้ยังเชื่อมต่ออุตสาหกรรม ภาครัฐ และผู้เชี่ยวชาญมืออาชีพด้วยโอกาสในการเป็นหุ้นส่วนทางธุรกิจใหม่ ๆ ภายในภูมิภาค ความร่วมมือดังกล่าวอาจเกิดขึ้นได้จากหลากหลายกิจกรรมเช่น Lab International Forum การเป็นพันธมิตรทางธุรกิจชีวภาพ Bio Pitch & Partner การประชุมและสัมมนานานาชาติ เป็นต้น ดิฉันเชื่อว่างานประชุมนี้จะเป็นเวทีที่แท้จริงสำหรับการสร้างเครือข่ายของผู้เข้าร่วมประชุม มากกว่า 47 ประเทศทั่วโลก มั่นใจอย่างยิ่งว่างานนี้ช่วยส่งเสริมวิทยาศาสตร์ เทคโนโลยีและนวัตกรรมตลอดจนผลักดันการวิจัยและพัฒนาในประเทศไทยได้อย่างสมบูรณ์”

**ดร. นเรศ ดำรงชัย ผู้อำนวยการ ศูนย์ความเป็นเลิศด้านชีววิทยาศาสตร์ (องค์การมหาชน)** กล่าวว่า “TCELS เป็นหนึ่งในผู้ร่วมจัดงานและพันธมิตรในงาน ได้ร่วมมือกับ VNU Exhibitions Asia Pacific ผลักดันธุรกิจด้านเทคโนโลยีชีวภาพในประเทศไทยและภูมิภาคเอเชียแปซิฟิก โดยการริเริ่มจัดงาน Life Sciences & Bio Investment Asia ตั้งแต่ปีพ. ศ. 2557 เพื่อให้ประเทศไทยเป็นศูนย์กลางระดับโลกในนวัตกรรมและการลงทุนด้านชีววิทยาศาสตร์

ด้วยการจัดงานร่วมกับ งาน ไทยแลนด์ แล็บ อินเตอร์เนชั่นแนล ทำให้ Life Sciences & Bio Investment Asia พัฒนาขึ้นอย่างเด่นชัด ด้วยเนื้อหาที่แน่นและความร่วมมือที่มากขึ้นจากผู้นำในอุตสาหกรรม อาทิเช่น ในปีนี้ TCELS เน้นเรื่อง "Bio Pitch & Partner" เพื่อส่งเสริมนวัตกรรมด้านชีววิทยาศาสตร์ในแง่การลงทุน พร้อมเปิดโอกาสให้สตาร์ทอัพด้านชีววิทยาศาสตร์ได้พบปะกับผู้ลงทุน; “Challenges in Natural Products; Drug Discovery and Opportunities for Open Innovation” ความท้าทายในผลิตภัณฑ์ธรรมชาติ; การค้นพบยา และโอกาสในการสร้างนวัตกรรม เพื่อหารือประเด็นสำคัญในการค้นพบยาใหม่และเปิดเวทีสำหรับสร้างนวัตกรรม,“APEC Bio-Medical Technology Commercialization Training Center (TCTC) Regional Program on Negotiation”(ศูนย์อบรมเชิงพาณิชย์ด้านเทคโนโลยีชีวภาพ APEC (TCTC) โปรแกรมในภูมิภาคเพื่อการเจรจาต่อรองที่สร้างศักยภาพให้กับผู้จัดการด้านเทคโนโลยี และ“Bio Business Partnering” การเป็นจับคู่พันธมิตรด้านธุรกิจชีวภาพ และกิจกรรมอีกมากมายภายในงาน”

**คุณจิรุตถ์ อิศรางกูร ณ อยุธยา ผู้อำนวยการ สำนักงานส่งเสริมการจัดประชุมและนิทรรศการ (องค์การมหาชน)** กล่าวว่า “ในนามของสำนักงานส่งเสริมการจัดการประชุมและนิทรรศการ (องค์การมหาชน) หรือ ทีเส็บ ซึ่งเป็นหน่วยงานภาครัฐภายใต้การกำกับดูแลของนายกรัฐมนตรี มีพันธกิจหลักในการสนับสนุน ส่งเสริม และพัฒนาอุตสาหกรรมการประชุม การท่องเที่ยวเพื่อเป็นรางวัล และการแสดงสินค้านานาชาติ หรืออุตสาหกรรมไมซ์ซึ่งรัฐบาลให้ความสำคัญเป็นอย่างยิ่งในการขับเคลื่อนเศรษฐกิจของประเทศไทย ทางสสปน. จึงมีหน้าที่โดยตรงที่จะพัฒนาและพิจารณาถึงความต้องการของตลาดในทุกด้าน ทั้งจุดแข็งและจุดอ่อน ตลอดจนแสวงหาแนวทางการแก้ไขปัญหาเหล่านี้ เช่นเดียวกับการพัฒนาพื้นที่การจัดงานนิทรรศการสำหรับอุตสาหกรรมไมซ์ในประเทศ ดังพันธกิจหลักที่มุ่งส่งเสริมและพัฒนาศักยภาพของการจัดงานประชุม การท่องเที่ยว และการจัดงานนิทรรศการในประเทศไทย ตลอดจนช่วยให้ผู้จัดงานเพิ่มโอกาสทางการตลาดมากขึ้น มีความสามารถในการแข่งขันในระดับสากล

ทางสสปน. จึงมีความยินดีเป็นอย่างยิ่งที่ได้ส่งเสริมและสนับสนุน งาน ไทยแลนด์ แล็บ อินเตอร์เนขั่นแนล 2017 ซึ่งเป็นแพลตฟอร์มที่สำคัญและเพิ่มมูลค่าทางเศรษฐกิจด้วยนวัตกรรม เทคโนโลยี องค์ความรู้ ความคิดสร้างสรรค์ และนำความก้าวหน้าทางเทคโนโลยีสำหรับห้องปฏิบัติการในอุตสาหกรรมทุกประเภท เพื่อตอบสนองนโยบายไทยแลนด์ 4.0 ของรัฐบาลไทย ภายใต้กลุ่มอุตสาหกรรมสาธารณสุข สุขภาพ และเทคโนโลยีทางการแพทย์ ทางสสปน. ให้ความสำคัญอย่างยิ่งกับการสนับสนุนการตลาดระหว่างประเทศ โดยมีเป้าหมายเพื่อดึงดูดผู้ซื้อและผู้ขายเข้ามาร่วมชมงานเพื่อก่อให้เกิดการทำธุรกิจ กิจกรรมทางการค้า เพื่อเสริมความแข็งแกร่งของเศรษฐกิจไทย จากการจัดงานไทยแลนด์ แล็บ อินเตอร์เนชั่นแนล 2017 ครั้งนี้ คาดการณ์ว่าจะมีผู้เข้าร่วมงานกว่า 10,000 ราย ทั้งผู้ประกอบการ นักลงทุน และผู้ชมงานทั่วไปก่อให้เกิดการลงทุนและการเจรจาทางธุรกิจ เสริมสร้างความเข้มแข็งของอุตสาหกรรมนี้ ให้เป็นศูนย์กลางของการจัดนิทรรศการการค้าระหว่างประเทศในภูมิภาคและเชื่อมโยงสู่ความสำเร็จในระดับสากลต่อไป ผมเชื่อมั่นว่า งานไทยแลนด์ แล็บ อินเตอร์เนชั่นแนล จะก้าวขึ้นเป็นงานแสดงเครื่องมือและเทคโนโลยีชั้นนำของภูมิภาคในเอเชียอย่างแน่นอน"

**ดร. อุดม ชนะสิทธิ์ นายกสมาคมการค้าวิทยาศาสตร์และเทคโนโลยี** กล่าวว่า “งานไทยแลนด์ แล็บ อินเตอร์เนชั่นแนล 2017 เป็นงานที่กระตุ้นให้เกิดการลงทุนด้านอุปกรณ์และเทคโนโลยีห้องปฏิบัติการไปยังกลุ่มต่างๆทั้งภาครัฐและเอกชน งานนิทรรศการการค้านี้ได้กลายเป็นเวทีระดับภูมิภาคสำหรับผู้นำอุตสาหกรรมและผู้เชี่ยวชาญ ได้แบ่งปันและอภิปรายความรู้เกี่ยวกับเทคโนโลยีห้องปฏิบัติการใหม่ ๆ จำนวนผู้เข้าร่วมเพิ่มขยายขึ้นตามการเติบโตของตลาดวิทยาศาสตร์และเทคโนโลยีในแต่ละปี การจัดงานไทยแลนด์ แล็บ อินเตอร์เนชั่นแนล ในภูมิภาคนี้ ได้แสดงให้เห็นว่าประเทศไทยและภูมิภาคนี้เป็นโอกาสทางธุรกิจใหม่และมีองค์ความรู้ในด้านอุตสาหกรรมการวิจัยและวิทยาศาสตร์

นอกจากการพัฒนาอุปกรณ์ห้องปฏิบัติการที่ก้าวหน้าแล้ว งานไทยแลนด์ แล็บ อินเตอร์เนชั่นแนล มีบทบาทสำคัญในการเป็นเวทีระดับภูมิภาคในการนำเสนอเครื่องมือและเทคนิคใหม่ ๆ สำหรับห้องทดลอง การประยุกต์ใช้งานและตอบโจทย์ผู้เชี่ยวชาญด้านห้องปฏิบัติการและนักธุรกิจจากหลายภาคส่วน อาทิ ด้านอาหารและเครื่องดื่ม ด้านพลังงานและสิ่งแวดล้อม ด้านเคมีภัณฑ์ เทคโนโลยีชีวภาพ ด้านการแพทย์และเภสัชกรรมเครื่องสำอางค์ การเกษตรและการเพาะเลี้ยงสัตว์น้ำ มหาวิทยาลัยและการศึกษา การคุ้มกัน เป็นต้น ผู้ผลิตจำนวนมากได้เลือกงานนี้พื่อเปิดตัวผลิตภัณฑ์และบริการใหม่ ๆ ในภูมิภาคเอเชียตะวันออกเฉียงใต้”

**คุณธีรยุทธ์ ลีลาขจรกิจ ผู้อำนวยการสายงานวิทยาศาสตร์และเทคโนโลยี บริษัท วีเอ็นยู เอ็กซิบิชั่นส์ เอเชีย แปซิฟิค จำกัด** กล่าวว่า “’งานไทยแลนด์ แล็บ อินเตอร์เนชั่นแนล 2017 เป็นหนึ่งในช่องทางการตลาดชั้นนำด้านอุปกรณ์และเทคโนโลยีวิทยาศาสตร์และห้องปฏิบัติการในเอเชียตะวันออกเฉียงใต้ ซึ่งเชื่อมต่อกว่า 330 บริษัทชั้นนำจาก 30 ประเทศทั่วโลก โดยมีนักวิจัย ผู้เชี่ยวชาญด้านห้องปฏิบัติการ บุคลากรและช่างเทคนิค ผู้นำอุตสาหกรรม ผู้ซื้อจากหลากหลายสาขา เปิดโอกาสทางธุรกิจใหม่ ๆ และการลงทุนในประเทศไทยและภูมิภาค นอกจากนี้ยังได้รับการสนับสนุนจากนโยบายระดับประเทศ Thailand 4.0 ที่มุ่งเน้นการวิจัยและพัฒนา และอุตสาหกรรมเทคโนโลยีชั้นสูง ทำให้ในขณะนี้ ประเทศไทยมีแนวโน้มการลงทุนในอุปกรณ์เครื่องมือห้องปฏิบัติการที่มีเทคโนโลยีสูงและมีฐานที่แข็งแกร่งขึ้นในระดับชาติในการเป็นศูนย์กลางห้องปฏิบัติการในอาเซียน

ในงานนี้ยังได้จัดเตรียมแพลตฟอร์มทางเทคโนโลยีสำหรับเทคนิคในห้องปฏิบัติการล่าสุด การประยุกต์ใช้งาน แนวโน้มและนวัตกรรมใหม่ ๆ จากแนวคิดริเริ่มต่างๆ ผู้แสดงสินค้าหลายรายเลือกงานนี้เพื่อเปิดตัวผลิตภัณฑ์ใหม่สำหรับภูมิภาคเอเชียตะวันออกเฉียงใต้ เราได้จัดรอบการประชุมที่เน้นเทคโนโลยีโดยเฉพาะในช่วง LAB INTERNATIONAL Forum สิ่งสำคัญคือ Thailand LAB INTERNATIONAL เป็นเวทีด้านความรู้ที่ชี้แนวโน้มและทิศทางของอุตสาหกรรมด้วย งานประชุมและงานสัมมนานานาชาติ ซึ่งจัดโดยคู่ค้าด้านการประชุมชั้นนำและผู้เชี่ยวชาญในอุตสาหกรรมมากกว่า 50 หัวข้อ กว่า 200 รอบประชุม มีวิทยากร160 ท่านจะมากล่าวถึงหัวข้อเกี่ยวกับเทคโนโลยีชีวภาพ ชีวเภสัชศาสตร์ การวินิจฉัยทางสัตวแพทย์ พิษวิทยาเทคโนโลยีทางการแพทย์ ไวรัสวิทยา ความปลอดภัยทางชีวภาพ ความปลอดภัยในห้องปฏิบัติการ การควบคุมคุณภาพ การวิเคราะห์ทางเคมี นวัตกรรมทางห้องปฏิบัติการ เป็นต้น และที่สำคัญ เราพยายามจัดแสดงนิทรรศการที่โดดเด่นด้านอุปกรณ์และเทคโนโลยีห้องปฏิบัติการเพื่อจะเข้าสู่ภาคอุตสาหกรรมเทคโนโลยีชีวภาพใหม่ เป็นพันธมิตรกับศูนย์ความเป็นเลิศด้านชีววิทยาศาสตร์แห่งประเทศไทย (TCELS) สมาคมอุตสาหกรรมเทคโนโลยีชีวภาพไทย (Thai BIO)และสมาคมเทคโนโลยีชีวภาพแห่งประเทศไทย (TSB) เราร่วมพัฒนางาน LIFE Sciences & BIO Investment Asia โดยมุ่งเน้นการทำธุรกิจชีวภาพและการลงทุนในเอเชีย โดยเฉพาะอย่างยิ่งในการส่งเสริมประเทศไทยให้เป็นประตูสู่ชีววิทยาศาสตร์ของอาเซียนและการลงทุนด้านเทคโนโลยีชีวภาพชั้นนำของเอเชีย นอกจากนี้ยังมีการจัดงาน LAB Safety Asia เพื่อจัดแสดงนิทรรศการด้านความปลอดภัยในห้องปฏิบัติการและอาชีวอนามัย และงาน LAB Chem Asia เพื่อจัดแสดงนิทรรศการสารเคมีเพื่อการวิจัยและห้องปฎิบัติการในบริเวณเดียวกันในรูปแบบของปี 2017 นี้”

งานไทยแลนด์ แล็บ อินเตอร์เนชั่นแนล 2017 จัดงานตั้งแต่วันที่ 6-8 กันยายน 2560 ณ EH101-102 ไบเทค กรุงเทพ

สอบถามข้อมูลเพิ่มเติมได้ที่ [www.thailandlab.com](http://www.thailandlab.com)

ฝ่ายประชาสัมพันธ์ กรุณาติดต่อ

คุณแสงทิพ เตชะปฏิภาณดี อีเมล์ saegntip.won@vnuexhibitionsap.com โทร. 02-6700900 ต่อ 122 / 083-197-8848